Γνωμοδότηση για

- την ανακοίνωση της Επιτροπής σχετικά με την ανάπτυξη του Ψηφιακού Δικτύου Ενοποιημένων Υπηρεσιών (ISDN) ως διευρωπαϊκού δικτύου,

- την πρόταση απόφασης του Συμβουλίου σχετικά με δέσμη κατευθυντηρίων γραμμών για την ανάπτυξη του ISDN ως διευρωπαϊκού δικτύου, και

- την πρόταση απόφασης του Συμβουλίου για την έγκριση πολυετούς κοινοτικής δράσης σχετικά με την ανάπτυξη του ISDN ως διευρωπαϊκού δικτύου (TEN-ISDN) (1)

(94/C 217/05)

Στις 3 Μαρτίου 1994 το Συμβούλιο της Ευρωπαϊκής Ένωσης αποφάσισε, σύμφωνα με το άρθρο 198 Γ της Συνθήκης ΕΚ να ζητήσει τη γνωμοδότηση της ΕΤΠ για την ανακοίνωση και τις ανωτέρω προτάσεις.

Η ΕΤΠ κατά την 3η σύνοδο ολομέλειας της 17ης και 18ης Μαΐου 1994 (συνεδρίαση της 17ης Μαΐου 1994), υιοθέτησε ομόφωνα την ακόλουθη γνωμοδότηση, που επεξεργάστηκε ο γενικός εισηγητής κ. Soren Andersen.

1. Εισαγωγή

1.1. Το EURO-ISDN είναι μια υποδομή επικοινωνιών, που εξασφαλίζει την μεταβίβαση δεδομένων οπουδήποτε και σε πολύ χαμηλή τιμή. Ως εκ τούτου, το EURO-ISDN μπορεί να αποτελέσει τη βασική τεχνολογία, η οποία θα καταστήσει δυνατή τη ριζική αναδιάρθρωση των διοικητικών διαδικασιών και λειτουργιών.

1.2. Η ανάπτυξη του ψηφιακού δικτύου ενοποιημένων υπηρεσιών (ISDN), ως διευρωπαϊκού δικτύου τηλεπικοινωνιών, αποτελεί εφεξής στόχο του οποίου η υλοποίηση είναι απαραίτητη:

- για την εύρυθμη λειτουργία της εσωτερικής αγοράς,

- για τη θέση που μπορεί να καταλάβει η ευρωπαϊκή αγορά στην παγκόσμια αγορά,

- για την οικονομική και κοινωνική συνοχή της Ευρωπαϊκής Ένωσης,

- για την αποτελεσματική συνεργασία με τα κράτη μέλη του Ευρωπαϊκού Οικονομικού Χώρου (ΕΟΧ).

1.3. Η ΕΤΠ λαμβάνει υπόψη το γεγονός ότι το ISDN αποτελεί ήδη εμπορική πραγματικότητα σε οκτώ κράτη μέλη. Ωστόσο, εκφράζει τη λύπη της επειδή λόγω της έλλειψης στενής συνεργασίας μεταξύ των οργανισμών σύλληψης, οι προτεινόμενες υπηρεσίες δεν είναι τεχνικά εναρμονισμένες. Η ΕΤΠ επισύρει την προσοχή της Επιτροπής και του Συμβουλίου στις αρνητικές, μερικές φορές, συνέπειες του ανταγωνισμού μεταξύ των επιχειρήσεων στο εσωτερικό των κρατών μελών και μεταξύ των κρατών μελών σχετικά με τεχνολογίες τόσο καθοριστικής σημασίας όσο το ISDN.

1.4. Η πολιτική αυτή αποσταθεροποιεί τη θέση των επιχειρηματιών της Ευρωπαϊκής Ένωσης έναντι των ανταγωνιστών στην παγκόσμια αγορά (ΗΠΑ-Ιαπωνία-Καναδάς).

2. Παρατηρήσεις της ΕΤΠ

2.1. Η ΕΤΠ τονίζει τη σημασία που έχει να εξασφαλισθεί η επέκταση του δικτύου EURO-ISDN στις περιφερειακές και στις καθυστερημένες περιοχές ώστε να μπορέσουν και αυτές να αποκτήσουν πρόσβαση. Εάν ένα ή περισσότερα κράτη μέλη υπολείπονται των άλλων, τούτο θα έχει συνέπειες όσον αφορά το στόχο της οικονομικής και κοινωνικής συνοχής. Επιπλέον η ΕΤΠ καλεί την Επιτροπή να συμπεριλάβει και τις χώρες της Κεντρικής Ευρώπης στην ανάπτυξη και διεύρυνση των ISDN.

2.2. Επισημαίνεται επίσης ότι οι επενδύσεις για το EURO-ISDN και για τα συστήματα που ανήκουν σ'αυτό πρέπει να προετοιμασθούν κατά τέτοιο τρόπο, ώστε οι δημόσιες υπηρεσίες και οι οργανισμοί παροχής υπηρεσιών να αποφασίσουν να το εισαγάγουν λόγω της σαφούς αποδοτικότητάς του. Με τον τρόπο αυτό θα διασφαλισθεί μια αγορά μεγάλου μεθέγους.

2.3. Η ΕΤΠ συμμερίζεται την άποψη της Επιτροπής ότι το EURO-ISDN είναι ένα αποτελεσματικό μέσο για τη διασφάλιση της λειτουργίας της εσωτερικής αγοράς, και ότι αυτό έχει ιδιαίτερη σημασία για τις μικρομεσαίες επιχειρήσεις (ΜΜΕ). Η κοινωνική συνοχή πρέπει ωστόσο να συνδυασθεί με την οικονομική συνοχή.

2.4. Είναι συνεπώς απαραίτητο να θεωρηθούν σαφώς οι πολίτες ως χρήστες του EURO-ISDN. Η ΕΤΠ μπορεί πολύ εύκολα να φαντασθεί την περίπτωση όπου η χρήση του EURO-ISDN από τους πολίτες της ΕΕ θα έχει τις ίδιες διαστάσεις με τη χρήση του συνόλου των ΜΜΕ - π.χ. στην εκπαίδευση, στον κρατικό και οικονομικό μηχανισμό, στους οργανισμούς, στον τουρισμό και στις ψυχαγωγικές δραστηριότητες.

2.5. Ως εκπρόσωποι της τοπικής αυτοδιοίκησης διαπιστώνουμε ότι το σύστημα EURO-ISDN διαθέτει ένα σαφές πλεονέκτημα - ιδιαίτερα έναντι του IDA, του διευρωπαϊκού δικτύου που συνδέει τις δημόσιες διοικήσεις.

3. Πολυετή μέτρα της Ευρωπαϊκής Ένωσης

Για να διασφαλισθεί η αρκετά ταχεία ανάπτυξη του EURO-ISDN και των συναφών προς αυτό βιομηχανιών επιβάλλεται να προσδιορισθούν το ταχύτερο δυνατό οι χρήσεις του EURO-ISDN που έχουν τις μεγαλύτερες προοπτικές ώστε να αποτελέσουν το βασικό μέσο ανάπτυξής του. Η Επιτροπή έχει καθήκον να δώσει προτεραιότητα στην ενίσχυση, η οποία θα επιτρέψει να μελετηθούν εγκαίρως οι χρήσεις στις οποίες θα μπορεί να εφαρμοσθεί το EURO-ISDN.

4. Συμπεράσματα

4.1. Η ΕΤΠ συμφωνεί με τα συμπεράσματα της Επιτροπής, και υποστηρίζει τις δύο προτάσεις απόφασης του Συμβουλίου με τις παρατηρήσεις που προαναφέρθηκαν.

4.2. Επιπλέον, η ΕΤΠ επιθυμεί να τονίσει συνοπτικά τα εξής:

- οι επενδύσεις για το ISDN πρέπει, να είναι αποδοτικές σε περιφερειακό επίπεδο,

- η Επιτροπή πρέπει να προσδιορίσει σε ποιούς τομείς του EURO-ISDN αναμένονται τα μεγαλύτερα κέρδη με την ελάχιστη δυνατή προσπάθεια. Στους τομείς αυτούς επιβάλλεται να δοθεί προτεραιότητα με στόχο τη δημιουργία μιας πολύ ανταγωνιστικής ευρωπαϊκής βιομηχανίας,

- είναι σημαντικό να δοθεί προτεραιότητα στις απομακρυσμένες περιοχές,

- είναι αποφασιστικής σημασίας να έχουν οι πολίτες των περιοχών στις οποίες καταβάλλεται προσπάθεια, πρόσβαση στα συστήματα ISDN.

Βρυξέλλες, 17 Μαΐου 1994.

Η Πρόεδρος της

Επιτροπή των Πεσιφεσειών

Jacques ΒLΑΝC

(1) ΕΕ αριθ. C 259 της 23. 9. 1993, σσ. 4-6.